
ВЪПРОСИ И ОТГОВОРИ
ПО ПРОЦЕДУРА ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ ЧРЕЗ ПОДБОР НА ПРОЕКТНИ ПРЕДЛОЖЕНИЯ BG05SFPR001-2.005 „ПОДКРЕПА ЗА УЧЕНИЦИ С ТАЛАНТИ-2“
към 29.06.2026 г.


[bookmark: _Hlk200618891]ВЪПРОС 1 от 28.05.2026 г. (Q001 постъпил чрез ИСУН):
Процедура BG05SFPR001-2.005
Въпрос : Общинска администрация сме и имаме намерение да се насочим към проект в областта на СТЕМ - STEM научни и творчески фестивали; форуми, пленери, викторини, кръжоци, включително предоставяне на стипендии и материални поощрения за отличилите се деца/ученици. Повечето от дейностите ще се осъществяват в базата на подходящо учебно заведение - с подходяща инфраструктура и оборудване. Тъй като разчитаме , че изпълнението на проекта може да се превърне в инкубатор на бъдещи специалисти питаме: Какъв трябва да е териториалния обхват на целевата група децата/учевици, защото можем да привлечем деца и от много близки населени места , но от друга община- неразполагаща с необходимата за проекта база?
[bookmark: _Hlk200618942]ОТГОВОР:
Съгласно т. 13 „Дейности, допустими за финансиране“ от УК, всеки кандидат разработва и представя към проектното си предложение Индикативен календар на събитията по образец (Приложение III към УК) за насърчаване на талантите на територията на участващите като кандидат и партньор/и в проектното предложение община/и и/или районна/и администрация/и. Видно от изложеното за спазване на изискването за насърчаване на талантите на местно ниво е необходимо децата/учениците, участващи в подготвителни занимания/събития от Индикативния календар на събитията да са от територията на включените в проектното предложение община/и и/или районна/и администрация/и.
С оглед на идентичния характер на настоящата процедура с процедура BG05SFPR001-2.003 „Подкрепа за ученици с таланти“ отправяме препоръка към всички допустими кандидати да се запознаят в детайли с предоставените разяснения от Управляващия орган по Условията за кандидатстване на предходната процедура, които са публикувани на интернет страницата на УО на следния адрес: https://sf.mon.bg/?h=downloadFile&fileId=4010 .



ВЪПРОС 2 от 04.06.2026 г. (Q002 постъпил чрез ИСУН):
Здравейте, във връзка с процедурата искаме да знаем дали има посочен индикативен минимален и/или максимален брой подкрепени деца и ученици, включително и такива от уязвими групи, които да бъдат включени в едно проектно предложение?
ОТГОВОР:
Условията за кандидатстване не поставят изискване за минимален и/или максимален брой подкрепени деца и ученици, включително и такива от уязвими групи, които да бъдат включени в едно проектно предложение. Количественото определяне на целевите групи, включително на децата и учениците от уязвими групи, които ще участват в проектното предложение, се извършва по преценка на кандидата и неговите партньори (ако е приложимо) и се планира на етапа на кандидатстване в рамките на Формуляра за кандидатстване, по-конкретно в секция 5 „Индикатори“ и поле „Целеви групи“ на секция 11 „Допълнителна информация необходима за оценка на проектното предложение“, както и в секция I. „Aнализ на идентифицираните допустими целеви групи по проектното предложение на територията на община/район – кандидат или партньор“ на Индикативния календар на събитията (Приложение III към УК).

ВЪПРОС 3 от 04.06.2026 г. (Q003 постъпил чрез ИСУН):
Във връзка с указаното в Условията за кандидатстване, т. 13, Под-дейност 1.1. /стр. 17/, в описанието е записано, че се "препоръчва подготовката на деца и ученици за насърчаване развитието на талантите им да се организира в малки групи". Моля за дефиниция на понятието "малки групи" като ни дадете насоки в числови стойности - минимален и максимален брой на децата в една такава малка група. Благодарим!
ОТГОВОР:
Всеки кандидат по своя преценка определя числеността на групите като се съобразява със спецификата на дейността.


ВЪПРОС 4 от 05.06.2025 г. (Q004 постъпил чрез ИСУН):
Здравейте, имаме въпроси, свързани с партньорството. 
Предвид изискването да имат седалище и адрес на управление на територията на общината, счита ли се за допустим партньор такъв, който има клон на организацията, регистриран в съответната община, която е и място за изпълнение на проекта? И също така, когато става въпрос за София, трябва ли партньорът да бъде регистриран в същия район, който кандидатства за процедурата или е достатъчно седалището и адреса да бъде на територията на гр. София? 
Благодарим!
ОТГОВОР:
Съгласно т. 12.1 „Критерии за допустимост на партньорите“ от УК допустими партньори по процедурата са юридически лица с нестопанска цел (ЮЛНЦ) за осъществяване на дейност в обществена полза с доказан опит и експертиза в сферата на образованието/изкуствата/културата/спорта и/или работата с уязвими групи, които покриват следните изисквания:
· да са регистрирани по реда на ЗЮЛНЦ като юридически лица с нестопанска цел за осъществяване на дейност в обществена полза, с цели и предмет на дейност в сферата на образованието/изкуствата/културата/спорта и/или работата с уязвими групи, да имат седалище и адрес на управление на територията на общината, където ще се изпълнява проектното предложение, и да са действащи и работещи организации за постигане на целите си по предмета им на дейност най-малко 2 години преди датата на подаване на проектното предложение по процедурата; 
· да имат опит в изпълнение на дейности, сходни или идентични с тези по операцията и/или участие в изпълнението на поне един проект в сферата на образованието/изкуствата/културата/спорта и/или работата с уязвими групи преди датата на обявяване на процедурата.
Съгласно ЗЮЛНЦ клонът е нормативно признато подразделение на юридическото лице с нестопанска цел, който макар и с различни седалище и адрес на управление от тези по регистрация на ЮЛНЦ, е неделима част от неговата структура и дейност. В този смисъл ЮЛНЦ, което има вписан клон съгласно изискванията на ЗЮЛНЦ със седалище и адрес на територията на общината, където ще се изпълнява проектното предложение, се счита за допустим партньор по смисъла на Условията за кандидатстване при спазване и на останалите изисквания за допустимост към партньорите ЮЛНЦ по процедурата.
Обръщаме внимание, че изискването към допустимите партньори-ЮЛНЦ е седалището и адресът им на управление да са на територията на общината, където ще се изпълнява проектното предложение, дори и в случаите когато в проектното предложение участват кандидат и/или партньор-районна администрация. 
В случай на участие на ЮЛНЦ с вписан клон на територията на съответната община при кандидатстване следва да бъде представена Декларация на кандидата/партньора (Приложение I към Условията за кандидатстване), подписана от законния представляващ ЮЛНЦ. Когато клонът има вписан управител или друго лице с предоставени представителни правомощия по отношение дейността на клона, декларация на кандидата/партньора следва да бъде представена и от това лице. 
Декларацията за партньорство (Приложение II към Условията за кандидатстване) се подписва от законния представител на ЮЛНЦ като страна по партньорството.

ВЪПРОС 5 от 11.06.2026 г. (Q005 постъпил чрез ИСУН):
Процедура: BG05SFPR001-2.005 
Въпрос 1: Съгласно т. 12.1 от Условията за кандидатстване допустимите партньори следва да имат седалище и адрес на управление на територията на общината, в която ще се изпълнява проектното предложение. Моля за разяснение дали това изискване се прилага като абсолютно условие за допустимост или е възможно участие като партньор на организация с доказан опит, експертиза и дългогодишна дейност на територията на съответната област и община, независимо от адреса на регистрация на организацията.
Въпрос 2: Допустимо ли е, в случай, че кандидатът Община не разполага с необходимите квалифицирани специалисти с експертиза за изпълнение на Дейност 1, да проведе процедура за подбор по реда на действащата нормативна уредба? В този случай, възможно ли е да се избере въз основа на открита и прозрачна процедура външен изпълнител - например юридическо лице, с което да се сключи договор за услуга? Съответно разходът по предоставените услуги ще се удостовери с издадена фактура и индивидуални отчети от лицата с експертиза по образеца на Справка за отработени часове. Или е задължително участието на избраните външни за кандидата експерти, да бъде на основата на сключени с тях договори като физически лица, като им се изплащат и съответните разходи за персонал?
ОТГОВОР:
1. Съгласно т. 12.1 „Критерии за допустимост на партньорите“ от Условията за кандидатстване (УК) за да бъде допустим партньор по процедурата юридическото лице с нестопанска цел за осъществяване на дейност в обществена полза (ЮЛНЦ) трябва да отговаря на всички изисквания относно партньори-ЮЛНЦ, включително и условието да има седалище и адрес на управление на територията на общината, където ще се изпълнява проектното предложение. 
В допълнение за допустим партньор се счита и ЮЛНЦ, което има вписан клон съгласно изискванията на ЗЮЛНЦ със седалище и адрес на територията на общината, където ще се изпълнява проектното предложение, тъй като съгласно ЗЮЛНЦ клонът е нормативно признато подразделение на юридическото лице с нестопанска цел, който макар и с различни седалище и адрес на управление от тези по регистрация на ЮЛНЦ, е неделима част от неговата структура и дейност. 
Обръщаме внимание, че в този случай следва да бъде представена Декларация на кандидата/партньора (Приложение I към Условията за кандидатстване), подписана от законния представляващ ЮЛНЦ. Когато клонът има вписан управител или друго лице с предоставени представителни правомощия по отношение дейността на клона, декларация на кандидата/партньора следва да бъде представена и от това лице. 
Декларацията за партньорство (Приложение II към Условията за кандидатстване) се подписва от законния представител на ЮЛНЦ като страна по партньорството.
2. Съгласно т. 13. „Дейности, допустими за финансиране“ от УК доставчиците на стоки и услуги, необходими за реализиране на дейностите по процедурата, следва да бъдат избирани по реда на действащата нормативна уредба въз основа на открити, прозрачни, в достатъчна степен публични, недискриминационни и безусловни процедури, като по този начин се гарантира, че извършването на доставки и предоставянето на услуги ще се извършва при пазарни условия. Изборът на изпълнители следва да бъде извършван по открит, прозрачен, в достатъчна степен публичен и недискриминационен начин по смисъла на т. 89 – 96 от Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз.
Обръщаме внимание, че на етап изпълнение на договора бенефициентът e длъжен да спазва Условията за възстановяване на разходите (Приложение  XVII  към Условията за изпълнение) и при отчитане изпълнението на договора да представи посочените в тях документи и доказателства, за да бъдат възстановени разходите, включително и когато Дейност 1 се осъществява от избран изпълнител. За направените разходи следва да е налична одитна следа съгласно минималните изисквания на Приложение XIII от Регламент (ЕС) 2021/1060 и да са спазени изискванията за съхраняване на документите съгласно чл. 82 от Регламент (ЕС) 2021/1060 (чл. 57, ал. 1, т. 7 от ЗУСЕФСУ).


ВЪПРОС 6 от 18.06.2026 г. (Q006 постъпил чрез ИСУН):
Здравейте! Имаме следния казус: Местната инициативна група (МИГ) е ЮЛНЦ, със седалище и адрес на управление на територията на общината, където ще се изпълнява проектното предложение. В същото време Общината е член на Общото събрание на Сдружението, макар и да не е в Управителния му съвет. Дали МИГ е допустим партньор по проекта или сме в хипотеза на конфликт на интереси?
ОТГОВОР:
Съгласно т. 12.1 „Критерии за допустимост на партньорите“ от Условията за кандидатстване (УК) сред допустимите партньори са и юридически лица с нестопанска цел (ЮЛНЦ) за осъществяване на дейност в обществена полза с доказан опит и експертиза в сферата на образованието/изкуствата/културата/спорта и/или работата с уязвими групи.
Юридическите лица с нестопанска цел (ЮЛНЦ) – партньори следва: 
- да са регистрирани по реда на ЗЮЛНЦ като юридически лица с нестопанска цел за осъществяване на дейност в обществена полза, с цели и предмет на дейност в сферата на образованието/изкуствата/културата/спорта и/или работата с уязвими групи, да имат седалище и адрес на управление на територията на общината, където ще се изпълнява проектното предложение, и да са действащи и работещи организации за постигане на целите си по предмета им на дейност най-малко 2 години преди датата на подаване на проектното предложение по процедурата; 
- да имат опит в изпълнение на дейности, сходни или идентични с тези по операцията и/или участие в изпълнението на поне един проект в сферата на образованието/изкуствата/културата/спорта и/или работата с уязвими групи преди датата на обявяване на процедурата.
В тази връзка местна инициативна група би могла да участва като партньор по процедурата, когато от представените и/или публично достъпните документи може да бъде установено, че тя отговаря на всички посочени изисквания към партньорите – ЮЛНЦ.
Сам по себе си статутът на ЮЛНЦ или наличието на общо формулирани цели, свързани с местно развитие, подкрепа на местната общност, икономическо развитие или прилагане на стратегия за ВОМР, не е достатъчен за доказване на допустимостта. Необходимо е да е налице установима връзка между целите, предмета на дейност и доказания опит на организацията и сферите, посочени в Условията за кандидатстване.
По отношение на поставения въпрос за конфликт на интереси следва да се има предвид, че наличието на организационна, институционална или функционална връзка между общината и местната инициативна група не представлява само по себе си конфликт на интереси и не е основание за недопускане на партньорството.
Конфликт на интереси се преценява конкретно спрямо лицата, които представляват кандидата или партньора, както и спрямо лицата, участващи в подготовката, оценката, управлението, контрола или изпълнението на проекта, когато е налице личен интерес, който би могъл да повлияе на безпристрастното и обективното изпълнение на техните функции.
Следователно обстоятелството, че общината и местната инициативна група имат общи представители, членство или взаимодействие в рамките на местното развитие, не води автоматично до наличие на конфликт на интереси. При кандидатстването кандидатът и всеки партньор следва да декларират липсата на обстоятелства, свързани с конфликт на интереси чрез Декларацията на кандидата/партньора – Приложение I към Условията за кандидатстване.


ВЪПРОС 7 от 26.06.2026 г. (Q007 постъпил чрез ИСУН):
Здравейте,
Във връзка с демаркацията на дейности и участници, моля за следното разяснение:
Ако един ученик участва например в НП "Заедно в изкуствата и спорта", дейност футбол, може ли да участва по настоящата схема с други спортни дейности/например волейбол, тенис на маса , йога и др./ и дейности в другите направления по схемата/култура, изкуства и STEM/ 
ОТГОВОР:
Съгласно т. 13. „Дейности, допустими за финансиране“ от Условията за кандидатстване при изпълнението на Дейност 1 следва да бъде осигурена демаркация на ниво дейности и участници с подкрепата по проект BG05SFPR001-1.001-0001 „Обща и допълнителна подкрепа за личностно развитие в училищното образование“(проект “Успех за теб“), проекти по процедура BG05SFPR001-1.004 „Утвърждаване на интеркултурното образование чрез култура, наука и спорт“, НП „Заедно в изкуствата и в спорта“, НП „Бъдеще за таланти“, НП „Ученически олимпиади и състезания“, Програмата на мерките за закрила на деца с изявени дарби от държавни, общински и частни училища по чл. 11 от Наредбата за условията и реда за осъществяване на закрила на деца с изявени дарби, или по други програми и проекти със сходни дейности, с цел спазване на правилата за избягване на двойно финансиране. 
Демаркацията се осъществява от всеки бенефициент, като се следи за разграничение между изпълняваните дейности и участниците по различните програми и проекти. 
В тази връзка, ако ученик участва в дейност в рамките на проект, финансиран от националния бюджет, бюджета на Европейския съюз или друга донорска програма (напр. подготовка по футбол), същият ученик може да се включи в дейности, част от Индикативния календар на събитията за насърчаване на таланти по проектно предложение по настоящата процедура, но за различни дейности (напр. подготовка по волейбол).

ВЪПРОС 8 от 29.06.2026 г. (Q008 постъпил чрез ИСУН):
Уважаеми дами и господа,
Във връзка с подготовката на проектно предложение по горепосочената процедура, моля за Вашето писмено становище и разяснения по следните въпроси:
Допустимо ли е по процедура BG05SFPR001-2.005 „Подкрепа за ученици с таланти-2“ да бъдат закупувани Дълготрайни материални активи (ДМА), необходими за изпълнението на дейностите (например специализирано оборудване или музикални инструменти), и при какви конкретни условия или ограничения? В тази връзка, при класифицирането на активите като дълготрайни (ДМА) или краткотрайни (материали), кандидатите трябва ли да спазват индивидуалния стойностен праг на същественост, заложен в техните собствени счетоводни политики, или за целите на проекта се прилага специфичен, фиксиран от Програма „Образование“ праг?
ОТГОВОР:
В т. 14.3. „Недопустими разходи“ от Условията за кандидатстване изрично е посочено, че разходи за дълготрайни материални и нематериални активи са недопустими за финансиране по процедурата. 
Обръщаме внимание, че при класифицирането на активите като дълготрайни (ДМА) или краткотрайни (материали), кандидатите трябва да спазват индивидуалния стойностен праг на същественост, съгласно счетоводната си политика, който следва да е определен при спазване на изискванията на националната нормативна уредба.

